A párbeszéd folytatódik

A Munkaadók és Gyáriparosok Országos Szövetségének elnöksége, Szili Katalin, az Országgyűlés elnökének vendégeként a Parlamentben tartotta 2004. április 2-i ülését. A megbeszélésen folytatódott az a párbeszéd, amelyet január 9-én kezdtek a házelnökkel


      A január végi elnökségi ülésen felhívták az Országgyűlés elnökének figyelmét az érdekegyeztetésben tapasztalható hiányosságokra, rámutattak arra, hogy az utóbbi időkben többször is elmaradt a törvények előkészítésekor a hatástanulmányok elkészítése, a munkaadók véleményét nem mindig vették figyelembe. Elégtelennek bizonyultak a társadalmi párbeszéd, az érdekegyeztetés meglévő formái, mert az ott elhangzó vélemények több közvetítőn keresztül kerülnek a parlament elé, s így súlyukat vesztik.

     Szili Katalin házelnök tájékoztatta az MGYOSZ elnökségét az elmúlt két hónapban folytatott négypárti egyeztetések eredményéről, majd megbeszélték a jogalkotásról szóló törvénytervezet érdekegyeztető tárgyalásainak tapasztalatait. 

      Az MGYOSZ következetes álláspontja szerint törvényben kell szabályozni az érdekképviseleti jogot és a szervezetek valós társadalmi súlyuk szerinti érdekérvényesítési lehetőségeit. 

Néhány nappal Magyarország teljes jogú EU tagsága előtt áttekintették a nemzeti versenyképesség kérdéseit.

